洪迈
奉酬令德寄示长句
閒官屋舍如幽栖，寒苦余业偿盐虀。
忽闻鹊声作破竹，尺书入手谁所齎。
交游胜绝似公子，矫矫鸾凤依蒿藜。
青冥侧足在咫尺，谁使狡狯捐其梯。
秋风溪上共尊酒，摆落羁束忘畛畦。
红裳起舞意未足，缺月衔岭星河低。
只今跌宕走尘土，清梦往复无山蹊。
新诗惊怪烂盈幅，笔力拗怒蟠虹蜺。
遥知盘礴小窗底，得丧已著一理齐。
此生同困造物戏，未觉与世谁云泥。
虽无绝唱追白雪，赖有妙契如灵悄。
一笑从公岂无日，挽袖相属空玻璃。
不须俗物败真赏，但觅佳处同攀跻。